b'\n_START_ARTICLE_\nBiserica de lemn din Titerle\xc8\x99ti\n_START_PARAGRAPH_\nBiserica din Titerle\xc8\x99ti, ora\xc8\x99 Baia de Aram\xc4\x83, jude\xc8\x9bul Mehedin\xc8\x9bi, a fost finalizat\xc4\x83 \xc3\xaen perioada 1862-1863, fiind construit\xc4\x83 din piatr\xc4\x83 \xc8\x99i c\xc4\x83r\xc4\x83mid\xc4\x83 . Are hramul \xe2\x80\x9eSfin\xc8\x9bii Voievozi\xe2\x80\x9d. Biserica se afl\xc4\x83 pe noua list\xc4\x83 a monumentelor istorice sub codul LMI:  MH-II-m-B-10424.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica a fost ridicat\xc4\x83 de me\xc8\x99teri s\xc3\xa2rbi, av\xc3\xa2ndu-l ca principal constructor pe me\xc8\x99terul Dima, zugr\xc4\x83vit la intrarea \xc3\xaen pridvorul bisericii. Biserica apar\xc8\x9b\xc3\xadne locuitorilor din satele Titerle\xc8\x99ti \xc8\x99i Bratilovu, cu ajutorul c\xc4\x83rora a \xc8\x99i fost construit\xc4\x83, prin \xc3\xaenainta\xc8\x99ii lor. Bratilovu este una dintre cele mai vechi a\xc8\x99ez\xc4\x83ri din Plaiul Clo\xc8\x99ani. Este atestat documentar printrun hrisov de danie al lui Mircea cel B\xc4\x83tr\xc3\xa2n c\xc4\x83tre M\xc4\x83n\xc4\x83stirea Tismana. Satul Titerle\xc8\x99ti este consemnat \xc3\xaentr-un zapis din anul 1804 \xc8\x99i \xc3\xaentr-o carte de hot\xc4\x83rnicie din 1806._NEWLINE_Este biserica ungurenilor, ctitorit\xc4\x83 pe vremea lui Cuza, prin contribu\xc8\x9bia familiilor de ungureni, venite din Ardeal, care se stabiliser\xc4\x83 la Bratilovu \xc8\x99i Titerle\xc8\x99ti._NEWLINE_\xe2\x80\x9eEi au pus de s-a zugr\xc4\x83vit pe peretele din fa\xc8\x9ba bisericii un p\xc4\x83stor care cu b\xc3\xa2ta m\xc3\xa2na oile dinaintea lui. La acest tablou s-a pus inscrip\xc8\x9biunea urm\xc4\x83toare: Aceast\xc4\x83 biseric\xc4\x83 este f\xc4\x83cut\xc4\x83 cu banii oilor.\xe2\x80\x9d \xc3\x8en prezent, aceast\xc4\x83 pictur\xc4\x83 nu mai exist\xc4\x83._NEWLINE_O contribu\xc8\x9bie important\xc4\x83 la realizarea bisericii a avut-o Ion Dafinescu, cumnatul preotului Iordache, cel care a cump\xc4\x83rat terenul pentru biseric\xc4\x83: \xe2\x80\x9eIon Dafinescu (zis Gr\xc4\x83mad\xc4\x83) cump\xc4\x83r\xc4\x83 de la G.Monachu, Constantin cel Mare, Constantin cel Mic, Laz\xc4\x83r Titerlea, Gheorghe Titerlea \xc8\x99i Vasile Ploscaru acest teren. Este vorba de o delni\xc8\x9b\xc4\x83 de p\xc4\x83m\xc3\xa2nt, \xc3\xaen locul numit \xe2\x80\x9eF\xc3\xa2nt\xc3\xa2ni\xe2\x80\x9d, lungime de 80 de st\xc3\xa2njeni, \xc3\xaen oga\xc8\x99ul Bahah\xc4\x83ului \xc3\xaen sus, l\xc4\x83\xc8\x9bime 50 de st\xc3\xa2njeni din drum spre r\xc4\x83s\xc4\x83rit \xc8\x99i 60 spre apus, pentru a face biserica (zapis 1832, oct.2).\xe2\x80\x9d_NEWLINE_Pisania bisericii: \xe2\x80\x9eCu ajutorul lui Dumnezeu s-au zidit aceast\xc4\x83 sf\xc3\xa2nt\xc4\x83 \xc8\x99i Dumnezeiasc\xc4\x83 biseric\xc4\x83, unde se pr\xc4\x83znuie\xc8\x99te hramul Sf.Voievozi Mihail \xc8\x99i Gavril. S-au \xc3\xaenceput din temelie \xc3\xaen anul 1862 \xc8\x99i au luat sf\xc3\xa2r\xc8\x99it \xc3\xaen anul 1863 cu toate cele trebuincioase \xc3\xaens\xc4\x83 prin ostenelile \xc8\x99i cheltuielile titorilor ce se numesc la vale: Preot Iordache-Ereu, Simeon Iov\xc4\x83nescu, Gheorghe T\xc4\x83n\xc4\x83soiu, Gheorghe Jianu, ajutor\xc3\xa2nd \xc8\x99i ceilal\xc8\x9bi locuitori ai acestei mahalale cu zile de lucru, \xc3\xaens\xc4\x83 \xc3\xaen zilele prea \xc3\x8en\xc4\x83l\xc8\x9batului nostru domn al Principatelor Unite Moldo-Rom\xc3\xa2ne, Alecsandru Ioan I \xc8\x99i cu blagoslovenia p\xc4\x83rintelului Episcop al R\xc3\xa2mnicului D.D.Kalinik, ale c\xc4\x83rora pomenire s\xc4\x83 le fie \xc3\xaen veci. Amin!\xe2\x80\x9d_NEWLINE_Compartimentarea este cea obi\xc8\x99nuit\xc4\x83: pridvor, pronaos, naos, altar. Prin pridvor, pe o scar\xc4\x83 de lemn, are loc accesul \xc3\xaen turl\xc4\x83, unde se afl\xc4\x83 clopotul, adus cu dou\xc4\x83 care de la Craiova. Clopotul vechi fusese ascuns \xc3\xaen timpul r\xc4\x83zboiului \xc3\xaen Zeicu \xc8\x99i nu a mai fost g\xc4\x83sit._NEWLINE_\xc3\x8en pronaos se afl\xc4\x83 portretele ctitorilor, care ocup\xc4\x83 to\xc8\x9bi pere\xc8\x9bii. Pictura este vizibil degradat\xc4\x83, puternic afumat\xc4\x83, se \xc8\x99terge u\xc8\x99or cu degetul de pe pere\xc8\x9bi. Este nevoie de refacerea \xc8\x99i conservarea urgent\xc4\x83 a picturii, care reprezint\xc4\x83 un unicat \xc3\xaen zona Plaiului Clo\xc8\x99ani._NEWLINE_Pe partea dreapt\xc4\x83, la intrarea \xc3\xaen naos se afl\xc4\x83 o vitrin\xc4\x83 cu c\xc4\x83r\xc8\x9bile vechi \xc8\x99i documentele bisericii, iar l\xc3\xa2ng\xc4\x83 vitrin\xc4\x83 se afl\xc4\x83 ji\xc8\x9bul arhieresc, simplu, f\xc4\x83r\xc4\x83 sculpturi, av\xc3\xa2nd deasupra dou\xc4\x83 cruci care se unesc._NEWLINE_Pictura \xc3\xaen naos este simpl\xc4\x83, pe pere\xc8\x9bii laterali se afl\xc4\x83 c\xc3\xa2te dou\xc4\x83 portrete de sfin\xc8\x9bi. \xc3\x8en dreapta: Sf. Mucenic Teodor \xc8\x99i Sf. Mucenic Gheorghe, iar \xc3\xaen st\xc3\xa2nga, Sf. Nestor \xc8\x99i Sf. Dumitru. Pe bolt\xc4\x83 sunt zugr\xc4\x83vi\xc8\x9bi Pantocratorul \xc8\x99i evangheli\xc8\x99tii. \xc3\x8en naos se mai afl\xc4\x83 dou\xc4\x83 strane \xc8\x99i dou\xc4\x83 sfe\xc8\x99nice mari. Aproape de altar se afl\xc4\x83 paraclisul Maicii Domnului, din lemn sculptat cu migal\xc4\x83, donat bisericii de Pavel D\xc4\x83neasa. La mijlocul bisericii, suspendat direct de bolt\xc4\x83, at\xc3\xa2rn\xc4\x83 candelabrul mare, d\xc4\x83ruit de enoria\xc8\x99i, \xc3\xaen memoria eroilor din Primul R\xc4\x83zboi Mondial._NEWLINE_Catapeteasma este din zid, pictura fiind afumat\xc4\x83 \xc8\x99i \xc8\x99tears\xc4\x83 \xc3\xaen bun\xc4\x83 parte. La intrarea \xc3\xaen altar se afl\xc4\x83 u\xc8\x99ile \xc3\xaemp\xc4\x83r\xc4\x83te\xc8\x99ti, ornate cu sculpturi simetrice \xc3\xaen lemn, cu Buna Vestire pictat\xc4\x83 \xc3\xaen c\xc3\xa2te un medalion pe fiecare u\xc8\x99\xc4\x83. Sub pictura din st\xc3\xa2nga scrie: F\xc4\x83cut\xc4\x83 \xc8\x99i zugr\xc4\x83vit\xc4\x83 de Ilie Fr\xc4\x83tu\xc8\x9bu, Ana, Ana, Grigore, Ana.1910, iar sub pictura din dreapta scrie: F\xc4\x83cut\xc4\x83 \xc8\x99i zugr\xc4\x83vit\xc4\x83 de Ilie T.Cr\xc4\x83ciun, Ioana, Nicolae, Mihail, Ion, Dumitru, Maria, Ana.1910._NEWLINE_Altarul nu are valori deosebite \xc3\xaen afar\xc4\x83 de Sf\xc3\xa2nta Mas\xc4\x83 \xc8\x99i de epitaful \xc3\xaenr\xc4\x83mat, folosit numai \xc3\xaen zilele de Pa\xc8\x99ti. \xc3\x8en altar se mai g\xc4\x83se\xc8\x99te un sfe\xc8\x99nic de bronz cu dou\xc4\x83 bra\xc8\x9be \xc8\x99i un potir. Pe pere\xc8\x9bii altarului sunt zugr\xc4\x83vi\xc8\x9bi Sfin\xc8\x9bii Ierarhi: Nicolae, Ioan, Vasile \xc8\x99i Grigore.'